Tweede operasie vir baba Joshua - People - Windhoek Express
Saturday, August 24th, 2019 07:23:39
Die band tussen ouer en kind is onbreekbaar en wanneer jou kind in nood is, doen jy wat jy kan om seker te maak dat hy nie meer seer het nie.
Baba Joshua met pa Gert en ma Morenzia. Foto Yolanda Nel
Die opwagting van ’n nuweling is vir ouers sowel as vir die familie, ’n groot vreugde. Maar vir hierdie gesin van Gobabis, het ’n donker wolk oor hierdie vreugde kom hang.
Baba Joshua Maasdorp, nou drie maande oud, het met ’n geboortedefek die wêreld ingekom, wat inderhaas tot ’n kolostomie gelei het. “Ek was kort na sy geboorte uit die hospitaal ontslaan, toe Joshua ’n koors begin ontwikkel het en ons is terug hospitaal toe,” vertel Joshua se ma, Morenzia.
Vir pa Gert was dit moeilik om te aanskou. “Joshua was bloedrooi in sy gesiggie en sy maag was erg opgeswel. Dit was hartseer om te sien,” vertel hy.
Joshua was net ’n paar dae oud toe hy ’n noodoperasie in Windhoek moes ondergaan. En nog twee operasies wag om die probleem te herstel. “Ek weet hoe seer ek was na die keiser, so dit breek my hart om te dink my baba moet ook deur ’n operasie gaan,” sê Morenzia.
Benewens die skok van ’n geboortedefek, het die familie ook eers ná sy geboorte uitgevind hul seun het Down-sindroom. “Ons dokter het dit nooit tydens die swangerskap opgetel nie,” vertel sy. Aangesien dit haar tweede swangerskap was, het hulle gedink alles was soos voorheen, normaal.
By tye is dit moeilik, “maar jy is sterk vir jou baba. Dis jou as ouer se plig,” sê Morenzia.
Die paartjie was oorstelp toe hulle uitvind Morenzia verwag ’n seuntjie, “want ons het reeds ’n dogtertjie,” het sy vertel.
Ousus is baie erg oor klein Joshua en geniet sy haar kleinboet vreeslik. “Sy is baie lief vir hom,” sê Morenzia.
Hoewel die familie oor medies beskik, word die chirurg en die narkotiseur nie deur die regering se mediese fondsskema gedek nie. Dus moet die operasie kontant betaal word. “Dit wat ons moet betaal, is sowat N$60 000,” vertel die paartjie.
Die tweede operasie is vir middel April geskeduleer. Indien die operasie ’n sukses is, sal die kolostomie-sakkie na ses weke verwyder kan word.
Die gemeenskap van Gobabis staan nou saam om geld vir die operasie in te samel. Gerrit en Sandra Mouton is al lank besig met die reël van ’n Gospelfees wat op 22 Maart by die VGK-saal op Nossobville gehou gaan word.
“Ons is dankbaar vir die Here vir die lewe van klein Joshua en dus moet ons hand bysit waar ons kan,” vertel Gerrit.
Kaartjies kos N$40 per persoon en New Identity, Bernadine Goliath, Sandra Mouton en verskeie kerk jeuggroepe gaan optree. Vir kaartjies of om betrokke te raak, kan Gerrit by 081 582 2161 of [email protected] gekontak word.